Magnificat

Ar Magnificat, anavezet ivez evel Kan da Vari pe Kanenn Mari, zo ur ganenn gristen hag a vez kanet alies e lidoù an ilizoù kristen.

E Aviel Lukaz er pennad kentañ eo e kaver ar ganenn-mañ, anavezet-tre, ma kan ar Werc'hez Vari hec'h anaoudegezh vat ouzh an Aotrou Doue. 

Kanet e vez e-pad ar gousperoù en Iliz katolik roman. 

Meur a stumm zo eus ar ganenn-mañ e brezhoneg. Setu amañ an hini a gaver er Bibl katolik bet troet gant Maodez Glanndour ha Klerg :

Lk 1, 46 Hag e lavaras Mari :

« Va ene a gan braster an Aotrou.

47 Ha va spered a gav e levenez e Doue, va Salver,

48 dre m’en deus sellet ouzh izelded e vatezh,

Setu a-vremañ, ma vin anvet evurus gant an holl rummadoù,

49 rak an Hollc'halloudek en deus graet evidon traoù burzhudus,

an hini a zo santel e anv.

50 Hag e drugarez en em astenn a rummad da rummad

war gement hini en deus doujañs outañ.

51 Diskouezet en deus nerzh e vrec'h

ha dispennet ar re a zo brasoni en o c'halonoù.

52 Diskaret en deus an dud c'halloudek diwar o zronoù,

hag uhelaet an dud izel.

53 Ar re naoniek en deus karget a vadoù,

ar re binvidik en deus kaset kuit hep netra.

54 Kemeret en deus etre e zivrec'h Israel, e vugel,

evit kaout soñj eus e druez,

55 hervez m’en devoa prometet d’hon tadoù

e-keñver Abraham hag e lignez da viken ».

Rummad:Kantikoù
Rummad:Mari